মার্গারিটা মামুন যেদিন রিও অলিম্পিক্স থেকে সোনা জিতলেন, সেদিন বাংলাদেশের মানুষ আনন্দে গদগদ। তাঁদের দেশের মেয়েই যেন সোনার পদক জিতেছেন সাত সমুদ্র তেরো নদীর পারের দেশ রিও থেকে। একটি ইংরেজি মাধ্যমের ওয়াবসাইটেও লেখা হয়েছিল মার্গারিটা মামুন রিটা দুটো দেশের হয়ে সোনা জিতেছেন। একটি রাশিয়া। অন্যটি বাংলাদেশ। 
মার্গারিটার বাবা বাংলাদেশের মানুষ। দিনকয়েক হল তিনি ইহলোকের মায়া কাটিয়ে পরলোকে পাড়ি জমিয়েছেন। বাংলাদেশের এক সাংবাদিক লিখেছেন, মার্গারিটা সোনার পদক জেতার পরে তাঁকে বাংলাদেশি সাজানোর একটা প্রচেষ্টা করা হয়েছে সেই দেশে। 
ঠিক সেই সময়ে ফুটে উঠেছে খবরের ভিতরকার ছবিটা। সব দেশেই হয়। বাংলাদেশেও হয়েছে।
আরও পড়ুন
রিও অলিম্পিক্সে প্রথম সোনা জয়ী বাঙালির জীবনে বিপর্যয়। অমূল্য সম্পদ হারালেন তিনি
অলিম্পিক্সে প্রথম সোনা জয় বাঙালির। পড়ুন সেই পাহাড় ডিঙানোর গল্প।
দীপা কর্মকার চতুর্থ হওয়ার পরে জানা গিয়েছিল, দেশের মাটিতেই তিনি চক্রান্তের শিকার হয়েছিলেন একটা সময়ে। তেমনি মার্গারিটা যখন বাংলাদেশে ছিলেন, তখন তাঁর বাবা বহুবার সেই দেশের ফেডারেশনে ঘুরেছেন। সেই সময়ে কেউ তাঁকে পাত্তাই দেননি। রিও অলিম্পিক্সে যেদিন রাশিয়াকে সোনা এনে দিলেন মার্গারিটা, সেদিন বাংলাদেশের সেই সব কর্তারা প্রচণ্ড ধাক্কা খেয়েছিলেন। কারণ একটা সময়ে তো তাঁরাই ফিরিয়ে দিয়েছিলেন রাশিয়ার সোনার মেয়েকে। 
পরিস্থিতি, সময় মার্গারিটাকে রাশিয়ায় নিয়ে যায়। সেখানেই মার্গারিটা নিজেকে খুঁজে পান। বেড়ে ওঠেন তিনি। রিদমিক জিমন্যাস্টিক্সের দক্ষতা আয়ত্ত করেন। যদি মার্গারিটা দেশ ছেড়ে রাশিয়ায় না যেতেন তাহলে কী হত? বাংলাদেশের সাংবাদিকরাই এখন আশঙ্কা করছেন নিজেদের প্রতিবেদনে। বাংলাদেশের সমাজব্যবস্থায় কি বিকশিত হতে পারতেন মার্গারিটা মামুন। বাংলাদেশের সমাজ কি মার্গারিটাকে স্বল্প পোশাকে দেখে স্বাচ্ছন্দ্যবোধ করত? বাংলাদেশের নামকরা অলরাউন্ডার সাকিব আল হাসানের স্ত্রী-কে একবার ফেসবুক পেজে হেনস্থা হতে হয়েছিল। ক্রিকেটার নাসির হোসেনের বোনকেও তাই। স্বল্পবসনা মার্গারিটাকে যে হেনস্থার শিকার হতে হত না, সেই গ্যারান্টি কী? বাংলাদেশের নামজাদা সাংবাদিকরা তাঁদের প্রতিবেদনে সেই দেশের ক্রীড়াব্যবস্থার ছবিটা তুলে ধরছেন। মার্গারিটা যে দামী পোশাক পরে পারফর্ম করেন, তার খরচ কি দিত বাংলাদেশের ফেডারেশন? এমন প্রশ্নও তুলেছেন তাঁরা। পরিশেষে বাংলাদেশের নামকরা সাংবাদিকরা স্বীকার করে নিয়েছেন নিজেদের প্রতিবেদনে যে বাংলাদেশে থাকলে মার্গারিটা কোনওদিনই আজকের মার্গারিটা হতে পারতেন না।